فخر زمان کے تیز ترین 1000 رنز، زمبابوے کو 365 رنز کا ہدف
فخرزمان نے آج مزید دو ریکارڈ اپنے نام کرلئے۔ وہ ایک روزہ میچوں میں تیزترین ہزار رنز اور پانچ میچوں کی ون ڈے سیریز میں سب سے زیادہ رنز بنانے والے کھلاڑی بن گئے۔
فخر زمان نے اس سیریز میں دو سینچریوں اور دو نصف سینچریوں کی مدد سے مجموعی طور پر 515 رنز بنائے جو پانچ میچوں پر مشتمل سیریز میں کسی بھی کھلاڑی کے سب سے زیادہ رنز ہیں۔ کراچی — امام الحق، بابراعظم اور فخر زمان کی شاندار بلے بازی کی بدولت پاکستان نے پانچ ایک روزہ میچوں کی سیریز کے آخری میچ میں زمبابوے کو جیت کے لیے 365 رنز کا ہدف دیا ہے۔ اتوار کو بولاوائیو میں کھیلے جانے والے میچ میں امام الحق اور بابر اعظم نے سینچریاں اسکور کیں جب کہ فخر زمان نے مزید دو ریکارڈ اپنے نام کرلیے۔ وہ ایک روزہ میچوں میں تیز ترین 1000 رنز اور پانچ میچوں کی ون ڈے سیریز میں سب سے زیادہ رنز بنانے والے کھلاڑی بن گئے ہیں۔ پاکستان نے اتوار کے میچ کے لیے اپنی ٹیم میں تین تبدیلیاں کی تھیں۔ فہیم اشریف، یاسر شاہ اور عثمان خان کی جگہ محمد نواز، محمد عامر اور حسن علی کو ٹیم میں شامل کیا گیا تھا۔ سیریز کے آخری میچ میں بھی اوپنرز فخرزمان اور امام الحق نے ٹیم کو شاندار آغاز دیا۔ فخر زمان نے ایک روزہ میچوں میں تیز ترین ہزار 1000 رنز بنا کر سر ویوین رچرڈز اور بابر اعظم کا ریکارڈ بھی اپنے نام کرلیا۔ یہ ریکارڈ بنانے کے لیے اُنہیں صرف 20 رنز درکار تھے جو انہوں نے اتوار کے میچ میں با آسانی بنا لیے۔ فخر زمان نے یہ کارنامہ 18 ویں اننگز میں سر انجام دیا جب کہ سر ویون رچرڈز، بابر اعظم، کیون پیٹرسن اور کوئنٹن ڈی کوک نے 21، 21 اننگز کھیل کر ایک ہزار رنز بنائے تھے۔ پاکستان کو پہلا نقصان 168 رنز پر اٹھانا پڑا جب فخر زمان 85 رنز کی اننگز کھیل کر روچے کی گیند پر وکٹ کیپر مرے کے ہاتھوں کیچ آؤٹ ہوگئے۔ فخر زمان نے اس سیریز میں دو سینچریوں اور دو نصف سینچریوں کی مدد سے مجموعی طور پر 515 رنز بنائے جو پانچ میچوں پر مشتمل سیریز میں کسی بھی کھلاڑی کے سب سے زیادہ رنز ہیں۔ امام الحق نے بھی عمدہ بیٹنگ کرتے ہوئے حالیہ سیریز میں اپنی تیسری اور مجموعی طور پر چوتھی سینچری اسکور کی۔ وہ 110 رنز بناکر آؤٹ ہوئے۔ بابر اعظم نے 76 گیندوں پر دو چھکوں اور نو چوکوں کی مدد سے دھواں دار سینچری بنائی۔ وہ 106 رنز بناکر ناٹ آؤٹ رہے۔ ایک روزہ میچوں میں یہ اُن کی آٹھویں سینچری ہے۔ شعیب ملک اور آصف علی نے 18،18 رنز بنائے جبکہ کپتان سرفراز 6 رنز کے ساتھ ناٹ آؤٹ رہے۔ یوں پاکستان نے مقررہ 50 اوورز میں چار وکٹوں کے نقصان پر 364 رنز بنالیے۔ پانچ میچوں پر مشتمل سیریز میں پاکستان کو 0-4 کی فیصلہ کن برتری حاصل ہے۔ اتوار کے میچ میں کامیابی کی صورت میں پاکستان ٹیم زمبابوے کے خلاف کلین سوئپ کرجائے گی۔